Säteilyturvakeskus on lähettänyt kaksi tarkastajaa paikalle. STUK:n mukaan mahdollista altistumista ja aineen leviämistä selvitellään, mutta suurta syytä huoleen ei ole.

Turun yliopiston peruskorjaustöiden aikana on löydetty radioaktiivista jätettä. Löydön teki purkutöitä tekevä yhtiö, joka otti yhteyttä Säteilyturvakeskukseen. Havainnosta kertoi ensimmäisenä Turun Sanomat.

Säteilyturvakeskus on lähettänyt paikalle kaksi tarkastaja tekemään mittauksia. Alue on eristetty.

– Tällä hetkellä ainakaan ihmiset eivät pääse altistumaan. Voi olla, ettei siellä mitään erityistä vaaraa ole ollutkaan. Asiaa selvitellään, kertoo Säteilyturvakeskuksen ylitarkastaja Eija Venelampi.

STUK:n mukaan alueelta on löydetty ainakin cesiumin isotooppia 137.

– Sitä voidaan käyttää esimerkiksi teollisuudessa eri mittalaitteissa. Sitä voidaan tuottaa keinotekoisesti, ja Suomessahan sitä löytyy luonnossa muun muassa marjoista ja sienistä jonkin verran. Se on tullut Tshernobylin laskeumasta, Venelampi sanoo.

Venelammen mukaan suurta syytä huoleen ei ole.

– Tarkastajat menevät paikan päälle ja selvittelevät asiaa mittauksin. He kyselevät työntekijöiltä, onko mahdollista, että he olisivat voineet altistua ja onko mahdollista, että aineita olisi voinut päästä leviämään.